SADA ČITATE Nema sreće za TLM! Planuo glavni stroj u valjaonici; radnici zabrinuti: Bože, je li ovo kraj?

Nema sreće za TLM! Planuo glavni stroj u valjaonici; radnici zabrinuti: Bože, je li ovo kraj? Gori valjaonica u TLM-u! Brojna vatrogasna kola pohitala su danas nešto iza 15 sati pod sirenama prema šibenskoj tvornici gdje se iz zasad nepoznatih razloga zapalio valjak u tvornici valjanih proizvoda u koju je nedavno kao velika nada za spas TLM-a ušao slovenski Impol.

28.05.2016, 15:52h28.05.2016, 20:00hG.P.

Ogroman dim se nadvio nad rubnim dijelovima Šibenika, prema Ražinama gdje se nalazi TLM, a ubrzo su vatrogasci u ogromnom broju izašli na teren.

Radnici su ispred tvornice, tamo je i policija. Nitko u ovom trenutku ne zna kakvi su razmjeri štete u tvorničkom dijelu koji se upravo počeo obnavljati i zapošljavati nove radnike.

- Zabrinuti smo, tko zna što se događa unutra. Taman smo sredili firmu i sada ovo. Bože moj, nadam se da ovo nije kraj – rekli su nam uplašeni radnici.

Izgleda da gori glavni stroj koji pokreće cijeli sustav proizvodnje u valjaonici. Star je petnaestak godina.

- Postoje samo tri takva stroja u svijetu - kažu nam radnici. Šteta će sigurno biti ogromna, riječ je o valjku vrijednom stotine milijuna kuna, govore nam okupljeni djelatnici TLM-a.

NOVO - 18.30 sati - Vatrogasci iz JVP-a Šibenik oko 17.30 sati ugasili su požar. Uzrok vatre na valjku bit će poznat nakon očevida.